Perikles 2020 -ohjelma on tietojenvaihtoa, avunantoa ja koulutusta koskeva toimintaohjelma euron suojaamiseksi rahanväärennykseltä Se korvaa Perikles-ohjelman, joka perustettiin vuonna 2001 ja joka oli käytössä vuosina 2002–2013. Ohjelma perustettiin 11. maaliskuuta 2014 annetulla Euroopan parlamentin ja neuvoston asetuksella (EU) N:o 331/2014. Sen soveltaminen ulotettiin muihin kuin osallistuviin jäsenvaltioihin 11. toukokuuta 2015 annetulla neuvoston asetuksella (EU) N:o 2015/768. Asetuksessa (EU) N:o 331/2014 vahvistetaan ohjelman kestävän 31. joulukuuta 2020 saakka. Asetuksen 13 artiklan 3 kohdassa edellytetään, että komissio toimittaa vuosittain tiedot ohjelman tuloksista Euroopan parlamentille ja neuvostolle. Tällä toisella kertomuksella vastataan kyseiseen vaatimukseen vuoden 2015 osalta.

Kuvio III ja kuvio IV: Osallistujien alkuperä ja ammatillinen tausta (vuonna 2015 sidotut toimet, ks. liite I)

Arviolta 618 asiantuntijaa osallistuu niihin Perikles-ohjelman toimiin, joita koskevat maksusitoumukset tehtiin vuonna 2015.

Osallistujat tulevat 59 maasta. Suurin osa koulutukseen osallistuneista (65 prosenttia) on eurooppalaisia: 41 prosenttia on peräisin Euroopan unionin jäsenvaltioista, kun taas EU:n ulkopuolisista Euroopan maista tulevat muodostavat toiseksi suurimman ryhmän (24 prosenttia); 14 prosenttia osallistujista tulee Latinalaisesta Amerikasta (ensi sijassa Kolumbiasta ja Perusta), ja 7 prosenttia on peräisin Lähi-idästä ja Pohjois-Afrikasta. Erityisen merkille pantavaa on, että Aasiasta peräisin olevien osallistujien määrä on kasvanut 4 prosenttiin, ja kaikki osallistujat ovat Kiinasta.

Ammatillisesta taustasta voidaan todeta, että poliisivoimien osuus oli 53 prosenttia kaikista osallistujista. Suuri osuus johtuu siitä, että poliisiviranomaiset ovat etulinjassa euron väärentämisen torjunnassa, ja poliisihenkilöstöön kuuluvat sekä rikostutkijat että tekninen henkilökunta. Olisi kuitenkin korostettava, että muiden osallistujaryhmien (47 prosenttia) eriytyminen jatkuu edelleen. Keskuspankkien osallistumisaste oli korkea (19 prosenttia), ja oikeusviranomaisten osallistumisaste nousi 10 prosenttiin ja tullin 4 prosenttiin.

Tämän seurauksena Perikles-ohjelman täytäntöönpanossa otetaan huomioon asetuksen (EU) N:o 331/2014 mukainen ylikansallinen ja monialainen ulottuvuus.





3. Yleiskatsaus vuonna 2015 sidottuihin toimiin: tärkeimmät tapahtumat

Perikles 2020 -ohjelman täytäntöönpano vuonna 2015 osoittaa jatkuvaa positiivista suuntausta kohti yhä eriytyneempää osallistujien ammatillista taustaa. Erityisesti on huomattava oikeusviranomaisten osallistuminen aktiivisemmin viiteen toimeen sekä tullin osallistumisasteen kasvu.

Ohjelmassa onnistuttiin vuonna 2015 jatkamaan ja edelleen tehostamaan vahvaa alueellista ja kansainvälistä yhteistyötä, ja useita toimia toteutetaan parhaillaan Latinalaisessa Amerikassa, Välimeren alueella ja Balkanin alueella. Käynnissä on myös kolme toimea, joiden toteuttamiseen osallistuu edustajia Kiinasta. Lisäksi vuoden 2015 Perikles-ohjelman sitoumukset kuvastavat ohjelmaan hakevien jäsenvaltioiden toimivaltaisten kansallisten viranomaisten monipuolistumista entisestään; 'Polizeipräsident in Berlin, Landeskriminalamt' hakee ensimmäistä kertaa avustusta Perikles-ohjelmasta.

Useissa vuoden 2015 Perikles 2020 -ohjelman talousarvioon merkityissä toimissa pyrittiin vahvistamaan monialaista yhteistyötä väärennösten torjunnan alalla ja teknisen asiantuntemuksen ja parhaiden käytäntöjen vaihtoa jäsenvaltioiden ja unionin toimielinten sekä Kiinan toimivaltaisten kansallisten viranomaisten välillä. Tammikuussa 2016 Pariisissa pidettiin Perikles-ohjelmasta rahoitettu konferenssi, jossa käsiteltiin kiinalais-eurooppalaista yhteistyötä euron väärentämisen torjunnassa. Lisäksi Italian kansallinen keskustoimisto hyväksyi Kiinan edustajien osallistumisen sen Perikles-ohjelmasta rahoitettuun toimeen. Lopuksi todettakoon, että Perikles-ohjelman puitteissa pidetään Brysselissä valuuttojen suojelua käsittelevä EU:n ja Kiinan välinen työpaja, johon osallistuu Kiinan yleisen turvallisuuden ministeriö. Sen pyrkimyksenä on saada aikaan entistä rakenteellisempaa yhteistyötä väärentämisen torjuntaa koskevissa strategisissa ja operatiivisissa kysymyksissä jäsenvaltioiden, unionin toimielinten ja Kiinan toimivaltaisten kansallisten viranomaisten välillä.

Komissio jatkaa euroa käsittelevien Kaakkois-Euroopan konferenssien sarjaa Zagrebissa Kroatiassa lokakuussa 2016 pidettävällä 12. konferenssilla. Nämä konferenssit ovat olleet ratkaisevan tärkeitä kansallisten toimivaltaisten viranomaisten välisen yhteistyön lujittamisessa Kaakkois-Euroopassa, jossa on useita mahdollisia väärennettyjen eurojen kauttakulku- ja tuotantopaikkoja.

Komissio toimittaa aina ohjelmasta tuettujen toimien tulokset euron väärentämisen torjuntaa käsittelevän asiantuntijaryhmän asiantuntijoille. Vuonna 2015 järjestettiin kolme asiantuntijaryhmän kokousta.

Ohjelma on hyvin yhdenmukainen muiden asiaan liittyvien unionin tason ohjelmien ja toimien kanssa ja täydentää niitä, koska siinä keskitytään yksinomaan tietyn järjestäytyneen rikollisuuden muodon eli euron väärentämisen ehkäisemiseen ja torjumiseen. Näin ollen ohjelma täydentää OLAFin Herkules III -ohjelmaa ja on yhdenmukainen sen kanssa. Herkules III -ohjelmalla suojellaan unionin taloudellisia etuja, ja se täydentää erittäin suuressa määrin muun muassa sisäasioiden pääosaston sisäisen turvallisuuden rahastoa (poliisiyhteistyö), joka kattaa rikollisuuden ehkäisemisen ja torjumisen yleensä.

4. Vuoden 2014 Perikles 2020 -ohjelmassa tai Perikles-ohjelmassa sidottujen toimien toteutus vuonna 2015

Vuonna 2015 toteutettiin kymmenen Perikles-ohjelman toimea, jotka oli sidottu vuoden 2014 Perikles 2020 -ohjelmassa tai Perikles-ohjelman talousarvioissa. Hankkeista viisi oli peräisin EU:n jäsenvaltioiden (Latvia, Italia ja Ranska) toimivaltaisilta kansallisilta viranomaisilta, ja komissio käynnisti viisi hanketta. Hankkeisiin sisältyi kaksi seminaaria, kaksi tutkimusta, kaksi teknistä koulutustilaisuutta, kolme henkilöstövaihtoa ja euron väärentämisen torjuntaa koskevan käsikirjan päivitys. Erityisiä kohdealueita olivat Kaakkois-Eurooppa ja Välimeren alue.

5. Päätelmät ja jatkotoimet

Perikles 2020 -ohjelma on edelleen tärkeä ja tehokas väline väärentämisen torjunnassa. Tätä päätelmää tukee komission arvio siitä, että Perikles 2020 -ohjelmasta myönnettiin edelliseen vuoteen verrattuna enemmän yhteisrahoitettuja toimia. Ohjelman puitteissa tuetaan tutkimuksia, pidetään yllä ja kehitetään yhteistyötä ja vaihdetaan parhaita käytäntöjä kaikkien niiden toimijoiden keskuudessa, jotka osallistuvat euron suojaamiseen väärentämiseltä. Ohjelman täytäntöönpanon tulosten ja euron väärentämisen torjuntaa käsittelevän asiantuntijaryhmän keskustelujen kohteena olevien uusien uhkien jatkuvan analyysin pohjalta vuoden 2016 painopisteet ovat seuraavat: